NO ANIA TI KUNA TI BIBLIA
Pannakikamalala
Nupay kanayon a mayunay-unay ti kinamatalek iti asawa, adu latta a pamilia ti madaddadael gapu iti pannakikamalala.
Ania ti pannakikamalala?
TI KUNA TI DADDUMA
Patien ti dadduma a kultura a saan a dakes ti makiseks iti saanmo nga asawa, aglalo iti biang ti asawa a lalaki. Ibilang met ti sabsabali a temporario laeng a relasion ti panagasawa.
TI KUNA TI BIBLIA
Iti Biblia, ti pannakikamalala ket tumukoy iti sipapakinakem a pannakiseks ti maysa a naasawaan—lalaki man wenno babai—iti saanna nga asawa. (Job 24:15; Proverbio 30:20) Kagura ti Dios ti pannakikamalala. Iti nagkauna nga Israel, ipapatay ti dusa dayta a basol. (Levitico 18:20, 22, 29) Insuro ni Jesus kadagiti adalanna a masapul nga adaywanda ti pannakikamalala.—Mateo 5:27, 28; Lucas 18:18-20.
NO APAY A PAKASEKNAM
No makikamalala ti maysa, saanna a tungtungpalen ti sagrado a karina iti asawana idi nagkasarda. Maysa met dayta a ‘basol a maikaniwas iti Dios.’ (Genesis 39:7-9) Makapaladingit ta gapu iti pannakikamalala, maisina dagiti annak iti tatang wenno nanangda. Kasta met, namakdaar ti Biblia a “ti Dios ukomennanto . . . dagiti mannakikamalala.”—Hebreo 13:4.
“Ti panagasawa nadayaw koma iti tengnga dagiti isuamin, ket ti pagiddaan ti agassawa awan koma ti tulawna.”—Hebreo 13:4.
Mawaswas kadi ti panagasawa no makikamalala ti maysa?
TI KUNA TI BIBLIA
Ipalubos ti Biblia a mawaswas ti panagasawa no makaaramid iti seksual nga immoralidad ti maysa kadakuada. (Mateo 19:9) Kaipapanan dayta a ti asawa a saan a nakikamalala ket addaan iti kalintegan nga agdesision no agtalinaed iti nakabasol nga asawana, wenno idiborsio wenno isinana ti asawana. Personal a desision dayta.—Galacia 6:5.
Iti sabali a bangir, ibilang ti Dios ti panagasawa kas sagrado ken tungpal-biag a singgalut. (1 Corinto 7:39) Kagura ti Dios no makisina wenno makidiborsio ti maysa gapu laeng kadagiti nalag-an a rason, kas koma no saanen a kontento iti asawana. Saan koma ngarud a tagtagilag-anen ti desision a makisina wenno makidiborsio.—Malakias 2:16; Mateo 19:3-6.
“Kunak kadakayo a ti tunggal maysa a mangidiborsio iti asawana a babai, malaksid no maigapu iti pannakiabig, isarangna [ti asawana] iti pannakikamalala.”—Mateo 5:32.
Mapakawan pay kadi dagiti nakikamalala?
TI KUNA TI BIBLIA
Wen. Kuna ti Biblia a kaasian ti Dios dagidiay agbabbabawi ken desidido a saanen a mangulit pay kadagiti basolda—agraman ti pannakikamalala. (Aramid 3:19; Galacia 5:19-21) Adda pay ketdi dagiti nairekord iti Biblia a lallaki ken babbai a nangisardeng iti pannakikamalala ket nagbalinda a gayyem ti Dios.—1 Corinto 6:9-11.
Naipakita ti asi ti Dios idi nagbasol ni Ari David ti nagkauna nga Israel. Nakikamalala ni David iti asawa ti maysa kadagiti soldadona. (2 Samuel 11:2-4) Nalawag nga ibaga ti Biblia a “ti banag nga inaramid ni David nagparang a dakes kadagiti mata” ti Dios. (2 Samuel 11:27) Kalpasan a nadisiplina, nagbabawi ni David ket pinakawan ti Dios. Ngem masapul latta nga apiten ni David dagiti dakes nga epekto ti inaramidna. (2 Samuel 12:13-14) Idi agangay, imbaga met ti masirib nga Ari Solomon a “ti asinoman a makikamalala . . . awanan iti puso.”—Proverbio 6:32.
TI MABALINMO NGA ARAMIDEN
No nakikamalalaka, masapul a dumawatka iti pammakawan iti Dios ken iti asawam. (Salmo 51:1-5) Kas iti Dios, sursuruem a guraen ti pannakikamalala. (Salmo 97:10) Masapul a determinadoka a mangliklik iti pornograpia, panagpantasia, panagalembong (flirting), wenno aniaman pay a mangriing iti seksual nga interes iti saanmo nga asawa.—Mateo 5:27, 28; Santiago 1:14, 15.
No nakikamalala ti asawam, tandaanam a maawatan ti Dios ti marikriknam. (Malakias 2:13, 14) Ikararagmo a liwliwaen ken idalannaka, ket “saranayennakanto.” (Salmo 55:22) No ti desisionmo ket pakawanem ti asawam ken itultuloymo ti makitipon kenkuana, masapul nga ikarigatanyo a dua a palagdaen manen ti relasionyo kas agassawa.—Efeso 4:32.
“Ni Jehova, kalpasanna, palabasenna ti basolmo,” kinuna ni propeta Natan iti agbabbabawi a ni David kalpasan a nakikamalala. —2 Samuel 12:13.
Ammuem ti Ad-adu Pay
Agmatalek iti Maysa ken Maysa
Ad-adu pay ti makalikaguman iti kinamatalek iti asawa ngem iti basta panangliklik iti pannakikamalala.
Panangpasubli ti Panagtalek iti Asawa
No ikagkagumaam a salbaren ti relasionyo nga agassawa kalpasan a nakikamalala ti maysa kadakayo, sigurado nga adda dagiti karit a sanguenyo. Ngem kabaelanyo dayta!
Kasano nga Agbalin a Naragsak ti Pamiliam?
Ni Jehova a naragsak a Dios, kayatna a naragsak dagiti pamilia. Ammuem ti praktikal a balakad ti Biblia iti asawa a lalaki, asawa a babai, nagannak, ken annak.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn